
REFERAT

privind aprobarea participării Municipiului Timisoara prin Consiliul Local al Municipiului Timisoara în cadrul parteneriatului de proiect pentru promovarea şi implementarea 
obiectivului de investiţii
 "Centru Regional Intermodal de Transport Marfă Timisoara-Remetea Mare,
 judeţul Timiş"

Pentru a contracara neajunsurile provocate de inexistenţa unei infrastructuri dezvoltatate de transport, care să asigure servicii la standardul impus de cerinţele pieţei şi corelate cu planurile de urbanism şi tendinţele de dezvoltare strategică locală, regională şi transfrontalieră, administraţia locală propune un proiect care,  prin concentrarea serviciilor intermodale şi logistice într-o locaţie adecvată, ar creşte atractivitatea zonei pentru noi investitori şi ar susţine dezvoltarea investiţiilor şi activităţilor economice pe fondul principalelor avantaje ale zonei (localizare geografică, conexiunile cu principalele culoare de circulaţie, costurile reduse cu forţa de muncă etc). 
Astfel, Consiliul Local al Municipiului Timişoara a aprobat, prin Hotărârea nr. 65 din 23.02.2010, Studiul de Fezabilitate pentru realizarea obiectivului de investiţii „Centru Intermodal Regional de Transport Marfă Timişoara-Remetea Mare”, studiu care ulterior a fost aprobat şi de către Consiliul Judeţean Timiş prin  Hotărârea nr. 68/28.06.2010. Studiul de Fezabilitate a fost elaborat de către SC Subcontrol SRL în cadrul contractului de servicii nr.273/23.11.2009.

Existenţa unui centru intermodal regional de transport ar conduce la reducerea timpilor şi a cheltuielilor de transport, cu implicaţii benefice asupra cheltuielilor beneficiarilor locali, şi ar creşte competivitatea zonei Timişoara în raport cu regiunile Uniunii Europene, prin racordarea coerentă a reţelei intermodale regionale la reţeaua naţională şi europeană. 

Luând în considerare atât importanţa locală, cât şi cea naţională a acestei investiţii, au fost organizate două întâlniri comune – 30.06.2010 şi 30.09.2010 – între părţile interesate (Ministerul Transporturilor şi Infrastructurii, MTI-Direcţia Infrastructură şi Transport Feroviar, CN CFR „SA”, CNANDR, Sucursala Regionala de Căi Ferate Timişoara, CJT, Municipiul Timişoara, Comuna Remetea Mare) în cadrul cărora au fost analizate locaţiile propuse pentru Centrul intermodal de transport marfă Timisoara, iar în urma prezentărilor şi dezbaterilor tehnice avute privind argumentele considerate la nivel local precum şi cerinţele formulate de reprezentanţii consultanţei contractate de Ministerul Transporturilor şi cei ai CN CFR SA privind încadrarea în obiectivele Strategiei intermodale naţionale, s-a concluzionat că locaţia Remetea Mare răspunde cel mai bine tuturor scopurilor.
Totodată, s-au stabilit etapele şi paşii de parcurs în vederea implementării proiectului sub oferta POS Transport 2007-2013 Axa 3 şi a fost subliniată ca şi cerinţă cheie pentru succesul investiţiei în perioada de operare amplasarea şi, după caz, dezvoltarea unei zone industriale relevante în imediata vecinătate a intermodalului.

În acest sens, s-a convenit ca într-o primă etapă să fie încheiat un Acord de parteneriat între părţile interesate în scopul coordonării eforturilor necesare pentru implementarea proiectului „Centru Intermodal Regional de Transport Marfă Timişoara-Remetea Mare” care nu implică crearea de fonduri comune de cheltuieli sau orice formă de bugetare comună, fiecare parte urmând procedurile definite prin legile naţionale şi internaţionale aplicabile.
Având în vedere cele prezentate mai sus, precum şi faptul că  semnarea Acordului de parteneriat constituie o etapă necesară în derularea investiţiei „Centru Intermodal Regional de Transport Marfă Timişoara – Remetea Mare, Judeţul Timiş”






Propunem 

comisiilor din cadrul Consiliului Local al Municipiului Timişoara:
- aprobarea participării Municipiului Timişoara prin Consiliul Local al Municipiului Timişoara în cadrul parteneriatului de proiect pentru promovarea şi implementarea în cadrul POS Transport 2007-2013 a proiectului de investiţii „Centru Intermodal Regional de Transport Marfă Timişoara – Remetea Mare, Judeţul Timiş”, în condiţiile Acordului de parteneriat prevăzut în Anexa la prezentul referat, în vederea asumării şi promovării de către SNCF CFR a proiectului de investiţii în cadrul POS Transport 2007-2013 Axa 3.

